NSFAS ontken R5 miljard-betaling aan studentDie skermskoot wat wyd versprei word. Die nasionale finansiële hulpskema vir studente (NSFAS) het ontken dat hy R5 miljard in ŉ student se bankrekening inbetaal het. ŉ Skermskoot van ŉ SMS-kennisgewing word wyd op sosiale media versprei wat glo wys dat R5 miljard in ŉ rekening inbetaal is en “Nsfas” wat as verwysing aangedui word. Dr. Randall Carolissen, NSFAS-administrateur, het dit egter ten sterkste ontken en gesê NSFAS het nie ŉ betaling van R5 miljard aan enige student gemaak nie. Dit kom nadat NSFAS in 2017 weens ŉ administratiewe fout ŉ astronomiese R14 miljoen se studiegeld aan ŉ student betaal het in plaas van slegs R1 400 vir haar maandelikse kostoelaag. ŉ Foto van ŉ strokie wat wyd op sosiale media gedeel is wat ŉ balans van meer as R13 miljoen in Sibongile Mani se rekening toon. Foto: Twitter Sibongile Mani, ŉ student aan die Walter Sisulu Universiteit (WSU), is later van diefstal aangekla aangesien sy oor ŉ tydperk van drie maande op ’n inkopietog van R818 000 gegaan het, voor die owerhede onraad vermoed het. Die saak duur steeds voort. Dr. Blade Nzimande, minister van hoër onderwys, wetenskap en tegnologie, sal intussen Dinsdag besoek aan NSFAS se kantoor in Wynberg, Kaapstad, aflê. Die minister sal tydens sy besoek deur die NSFAS-administrateur en senior bestuur ingelig word oor die vordering wat gemaak is met die verwerking van betalings vir NSFAS-studente vir die 2020‑ akademiese jaar. Nzimande sal ook ingelig word oor die prosesse wat lei tot die finansieringsbesluite deur NSFAS vir sowel universiteits- as TVET-studente. Na afloop van die inligtingsessie sal die minister op ŉ toer van die NSFAS-gebou geneem word.